Addysg, Cymru Enwi, cychwyn a chymhwyso 1 1 Enw’r Rheoliadau hyn yw Rheoliadau Diddymu Corfforaethau Addysg Bellach (Cyhoeddi Cynigion a Chyrff Rhagnodedig) (Cymru) 2014 a deuant i rym ar 1 Medi 2014. 2 Mae’r Rheoliadau hyn yn gymwys o ran Cymru. Dehongli 2 Yn y Rheoliadau hyn ystyr “y Ddeddf” (“ the Act ”) yw Deddf Addysg Bellach ac Uwch 1992. Cyhoeddi cynigion ar gyfer ddiddymu corfforaethau addysg bellach 3 1 At ddibenion adran 27(2) a (3) o’r Ddeddf rhaid i’r gorfforaeth gyhoeddi’r cynnig yn unol â pharagraffau (2) i (5). 2 Rhaid i’r cynnig gynnwys yr wybodaeth a nodir yn Atodlen 1. 3 Rhaid i’r gorfforaeth gyhoeddi’r cynnig o leiaf chwe mis cyn y dyddiad a bennir yn y cynnig ar gyfer diddymu’r gorfforaeth. 4 Rhaid i’r gorfforaeth gyhoeddi hysbysiad o’r cynnig: a mewn o leiaf un papur newydd sy’n cylchredeg yn yr ardal a wasanaethir gan y sefydliad y mae’r cynnig yn ymwneud ag ef, b mewn o leiaf un papur newydd sy’n cylchredeg ledled Cymru, c ar wefan y sefydliad. 5 Rhaid i’r hysbysiad y cyfeirir ato ym mharagraff (4) gynnwys o leiaf yr wybodaeth a ganlyn: a enw’r gorfforaeth addysg bellach ac enw’r sefydliad o dan sylw (os yw’n wahanol), b y dyddiad a gynigir ar gyfer diddymu’r gorfforaeth addysg bellach, c y weithdrefn ar gyfer cael copi o’r cynnig. Ymgynghori 4 1 Rhaid i’r gorfforaeth anfon copi o’r cynnig ar gyfer diddymu at: a corff llywodraethu unrhyw sefydliad yn y sector addysg bellach o fewn yr ardal awdurdod lleol y mae’r sefydliad wedi ei leoli ynddi, b corff llywodraethu unrhyw sefydliad yn y sector addysg uwch o fewn yr ardal awdurdod lleol y mae’r sefydliad wedi ei leoli ynddi, c corff llywodraethu unrhyw ysgol a gynhelir sy’n darparu addysg sy’n addas ar gyfer gofynion personau dros oedran ysgol gorfodol o fewn yr ardal awdurdod lleol y mae’r sefydliad wedi ei leoli ynddi, d yr awdurdod lleol y mae’r sefydliad wedi ei leoli yn ei ardal, e Aelod Cynulliad yr etholaeth honno neu’r rhanbarth hwnnw y mae’r sefydliad y mae’r cynnig yn ymwneud ag ef wedi ei leoli ynddi neu ynddo, ac unrhyw Aelod Cynulliad arall yr ymddengys i’r gorfforaeth fod y cynnig yn debygol o effeithio ar ei etholwyr, f Gweinidogion Cymru, g Aelod Seneddol yr etholaeth honno y mae’r sefydliad y mae’r cynnig yn ymwneud ag ef wedi ei leoli ynddi, h Cyngor Cyllido Addysg Uwch Cymru, i unrhyw gymdeithas a gydnabyddir gan y gorfforaeth sy’n cynrychioli myfyrwyr yn y sefydliad, j unrhyw undeb llafur a gydnabyddir gan y gorfforaeth sy’n cynrychioli staff yn y sefydliad, k unrhyw berson sy’n gofyn am gopi yn unol â’r weithdrefn y cyfeirir ati yn rheoliad 3(5)(c), ac l unrhyw berson arall yr ymddengys i’r gorfforaeth fod ganddo fuddiant. 2 At ddiben adran 27(4) o’r Ddeddf rhaid i’r gorfforaeth: a darparu ar gyfer cyfnod o un mis o leiaf sy’n dechrau ar y dyddiad cyhoeddi a ddisgrifir yn rheoliad 3(3) er mwyn i sylwadau gael eu cyflwyno ynglŷn â’r cynnig, b ystyried y safbwyntiau a fynegir mewn unrhyw sylwadau a geir o dan is-baragraff (a), c cyhoeddi crynodeb o’r sylwadau a geir o dan is-baragraff (a) a chanlyniad yr ymgynghoriad ar wefan y sefydliad o fewn dau fis sy’n dechrau ar y dyddiad ar ôl i’r cyfnod ymgynghori a ddisgrifir yn is-baragraff (a) ddod i ben a chyn diddymu’r gorfforaeth, a rhoi copi papur o’r crynodeb ar gael yn rhad ac am ddim i unrhyw berson sy’n gofyn amdano. Cyrff rhagnodedig 5 Mae person neu gorff wedi ei ragnodi at ddibenion adran 27B(1) o’r Ddeddf (diddymu corfforaethau addysg bellach: trosglwyddo eiddo, hawliau a rhwymedigaethau): a os yw wedi ei restru yn Atodlen 2, a b os yw ei weithgareddau yn cael eu cynnal yn gyfan gwbl, neu’n bennaf, yng Nghymru. Huw Lewis Y Gweinidog Addysg a Sgiliau, un o Weinidogion Cymru. 6 Awst 2014